Source: http://filip.sakalos.name/ako-to-teda-je-s-brannou-povinnostou/
Timestamp: 2019-04-22 01:03:50+00:00

Document:
Ako to teda je s brannou povinnosťou
13. 01. 2015 by fsakalos 1 Comment
Možno ste v posledných dňoch narazili na článok (http://panobcan.sk/nepremeskajte–30–1–2015-inak-hrozi-ze-budete-musiet-ist-zabijat-ludi-do-vojny/) o tom, že ak nechcete ísť do vojny, musíte odoprieť výkon mimoriadnej služby. Samotný obsah článku mi pripadá trocha bulvárny, no je pravda, že paniku spôsobil náš pán premiér svojimi vyhláseniami o blížiacom sa vojnovom konflikte (https://www.youtube.com/watch?v=w10OZ4d4o9Y). Pochopiteľne, čoskoro sa dostavila reakcia zo strany Ministerstva obrany SR (http://www.mod.gov.sk/33808-sk/stanovisko-ministerstva-obrany-sr-k-dezinformaciam-o-odopreti-vykonu-mimoriadnej-sluzby-ktore-sa-siria-internetom/), dovolím si zacitovať jeho spornú časť:
“V zmysle zákona môže občan, na ktorého sa vzťahuje branná povinnosť odoprieť v stave bezpečnosti výkon mimoriadnej služby, ak je v rozpore s jeho svedomím, alebo náboženským vyznaním. Občan môže takéto vyhlásenie podať v roku, v ktorom mu vznikla branná povinnosť a v januári každého nasledujúceho roka až do zániku brannej povinnosti. Takéto vyhlásenie sa ale nevzťahuje na obdobie krízovej situácie (núdzový stav, výnimočný stav, vojnový stav, vojna).”
Ak si prečítate tlačovú správu MO SR, môžete nadobudnúť trocha zmätočný pocit. Na jednej strane môžete odoprieť výkon mimoriadnej služby, no na strane druhej to v krízovej situácii, t.j. v prípade vojny, nemá žiaden účinok vzhľadom na poslednú vetu tlačovej správy.
Pozrime sa na to teda z hľadiska zákona. Definície pojmov:
Čl. 1 Ústavného zákona 227/2002 o bezpečnosti štátu v čase vojny, vojnového stavu, výnimočného stavu a núdzového stavu:
“(4) Krízová situácia je obdobie, počas ktorého je bezprostredne ohrozená alebo narušená bezpečnosť štátu a ústavné orgány môžu po splnení podmienok ustanovených v tomto ústavnom zákone na jej riešenie vypovedať vojnu, vyhlásiť vojnový stav alebo výnimočný stav, alebo núdzový stav.”
§ 2 Zákona 570/2005 o brannej povinnosti:
“c) mimoriadnou službou [je] vojenská služba vykonávaná v služobnom pomere, ktorú je v období krízovej situácie povinný vykonať vojak mimoriadnej služby uvedený v písmene e),”
Už z definície mimoriadnej služby teda vyplýva, že sama o sebe nemôže nastať v inej ako krízovej situácii.
§ 2 Zákona 569/2005 o alternatívnej službe v čase vojny a vojnového stavu:
“a) alternatívna služba je iná služba namiesto mimoriadnej služby ktorú je registrovaný občan alebo vojak v zálohe (ďalej len „evidovaný občan“) povinný vykonať v čase vojny a vojnového stavu, ak podal písomné vyhlásenie o odopretí výkonu mimoriadnej služby z dôvodu, že jej výkon je v rozpore s jeho svedomím alebo náboženským vyznaním (ďalej len „vyhlásenie“),”
Keď si teda pozorne prečítate horeuvedené definície, zistíte, že tlačová správa MO SR podáva pomerne zvláštny výklad zákonov.
Poďme však ešte o kúsok hlbšie:
§ 4 Zákona 569/2005 o alternatívnej službe v čase vojny a vojnového stavu:
“(1) Občan môže v stave bezpečnosti odoprieť výkon mimoriadnej služby vyhlásením
a) v roku, v ktorom mu vznikla branná povinnosť, alebo
b) v januári každého nasledujúceho roka až do zániku brannej povinnosti podľa osobitného predpisu.
(2) Na vyhlásenie podané po lehote uvedenej v odseku 1 a na vyhlásenie podané v období krízovej situácie sa neprihliada.”
Čl.25 Ústavy Slovenskej republiky:
“(2) Nikoho nemožno nútiť, aby vykonával vojenskú službu, ak je to v rozpore s jeho svedomím alebo náboženským vyznaním. Podrobnosti ustanoví zákon.”
V skratke: Ak odopriete výkon mimoriadnej služby, pretože je v rozpore s vašim náboženským vyznaním alebo svedomím, budete v prípade vojny alebo vojnového stavu (odvodu) vykonávať alternatívnu službu, ktorou sú záchranné práce, hasičské práce a pod.
Ak ste dočítali až sem, pravdepodobne ste rovnako ako ja dospeli k záveru, že tlačová správa MO SR podáva úplne iný výklad ako zákon. Faktom však ostáva, že spoločnosť sa riadi zákonmi a tlačová správa teda nemá žiaden právny účinok. Prečo ministerstvo reagovalo takto? Podľa mňa existujú iba dve možné vysvetlenia:
Pracovníci zodpovední za túto konkrétnu tlačovú správu sú nekompetentní a neprečítali si súvisiace zákony.
Ministerstvu sa veľmi nepáči medializácia alternatívnej služby a teda zámerne napísali tlačovú správu, ktorej účelom je odradiť občanov od podania výhlásenia o odopretí výkonu mimoriadnej služby.
Týmto článkom nechcem nikoho nahovárať alebo odhovárať od odopretia výkonu mimoriadnej služby. No považujem za mimoriadne nezodpovedné zo strany štátneho orgánu vydávať akékoľvek stanoviská, ktoré sú v rozpore s platnými právnymi predpismi. Práve preto som napísal tento článok. Ak však chcete skutočne porozumieť danej problematike, prečítajte si nasledovné zákony:
Čl.25 Ústavy Slovenskej republiky
Ústavný zákon 227/2002 o bezpečnosti štátu v čase vojny, vojnového stavu, výnimočného stavu a núdzového stavu
Zákon 570/2005 o brannej povinnosti
Zákon 569/2005 o alternatívnej službe v čase vojny a vojnového stavu
14. 01. 2015 at 07:40
to su tie nase zakony. Nevyzna sa v nich ani ministerstvo spravoslivosti 🙂
Ja by som len upresnil:
a) v roku, v ktorom mu vznikla branná povinnosť…
Branná povinnosť vzniká občanovi mužovi 1. januára kalendárneho roka, v ktorom dovŕši 19 rokov veku, ak má trvalý pobyt na území Slovenskej republiky.

References: Čl. 1

§ 2

§ 2

§ 4

Čl.25

Čl.25